กรมการข้าว เตรียมสร้างศูนย์เมล็ดพันธุ์ข้าว เชียงราย หวังช่วยเพิ่มโอกาสเกษตรกรเข้าถึงเมล็ดพันธุ์ดี
นายอาชว์ชัยชาญ เลี้ยงประยูร อธิบดีกรมการข้าว เปิดเผยว่า ปัจจุบันประเทศไทยมีพื้นที่เพาะปลูกข้าวประมาณ 70 ล้านไร่ มีความต้องการใช้เมล็ดพันธุ์ข้าวทั้งประเทศเป็นจำนวนถึง  1,373,000 ตัน ในการเพาะปลูก ดังนั้นศูนย์เมล็ดพันธุ์ข้าวของกรมการข้าวจึงถือเป็นกำลังสำคัญ  ในการบริหารจัดการเมล็ดพันธุ์ทั้งการผลิต การจำหน่าย ตลอดจนการกระจายเมล็ดพันธุ์ดีเพื่อตอบสนองความต้องการใช้เมล็ดพันธุ์ของเกษตรกรให้เพียงพอ โดยในปัจจุบันกรมการข้าวมีศูนย์เมล็ดพันธุ์ข้าวทั้งหมด 31 ศูนย์  และการปลูกข้าวในจังหวัดเชียงราย ซึ่งก่อนหน้านี้หากเกษตรกรในพื้นที่มีความต้องการซื้อเมล็ดพันธุ์ จะต้องเดินทางไปซื้อเมล็ดพันธุ์ข้าวคุณภาพดีถึงศูนย์เมล็ดพันธุ์ข้าวพะเยา ซึ่งอยู่ห่างไกลกรมการข้าวจึงมีความจำเป็นต้องจัดตั้งศูนย์เมล็ดพันธุ์ข้าวเชียงรายขึ้น เพื่อให้เกษตรกรได้มีเมล็ดพันธุ์ดีมีคุณภาพใช้เพาะปลูก อีกทั้งเพื่อเป็นการขยายศักยภาพการผลิตเมล็ดพันธุ์ข้าวให้เพียงพอต่อความต้องการใช้ในพื้นที่ขาดแคลน